許崧老見和月林堂夜坐詩復次前韻寄之
作者：李綱
朝代：宋

paragraphs: 宇宙一逆旅，安用歸我廬。
解裝寓僧房，袤丈即有餘。
三年走萬里，華髪照川途。
頗思少壯樂，談笑輕簪裾。
醉揮鐵如意，擊碎紅珊瑚。
垂老見兵革，濟時愧才疏。
及兹再飄零，歛若霜中梧。
幸從山林遊，時與釋子俱。
超然意有會，不必窺其書。
臞仙静退者，久要不渝初。
和我月林篇，此作久所無。
徴言思會面，歲晚苦離居。